DEĊIŻJONI TA' IMPLIMENTAZZJONI TAL-KUMMISSJONI (UE) 2019/919

tal-4 ta' Ġunju 2019

dwar l-istandards armonizzati għall-inġenji li jintużaw għar-rikreazzjoni u għall-inġenji tal-ilma personali abbozzati b'appoġġ għad-Direttiva 2013/53/UE tal-Parlament Ewropew u tal-Kunsill

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (UE) Nru 1025/2012 tal-Parlament Ewropew u tal-Kunsill tal-25 ta' Ottubru 2012 dwar l-Istandardizzazzjoni Ewropea, li jemenda d-Direttivi tal-Kunsill 89/686/KEE u 93/15/KEE u d-Direttivi 94/9/KE, 94/25/KE, 95/16/KE, 97/23/KE, 98/34/KE, 2004/22/KE, 2007/23/KE, 2009/23/KE u 2009/105/KE tal-Parlament Ewropew u tal-Kunsill u li jħassar id-Deċiżjoni tal-Kunsill 87/95/KEE u d-Deċiżjoni Nru 1673/2006/KE tal-Parlament Ewropew u tal-Kunsill (1), u b'mod partikolari l-Artikolu 10(6) tiegħu,

Billi:

(1) Skont l-Artikolu 14 tad-Direttiva 2013/53/UE tal-Parlament Ewropew u tal-Kunsill (2), il-prodotti li jkunu konformi ma' standards armonizzati jew partijiet minnhom, li r-referenzi tagħhom ikunu ġew ippubblikati f'Il-Ġurnal Uffiċjali tal-Unjoni Ewropea, huma preżunti konformi mar-rekwiżiti koperti minn dawk l-istandards jew partijiet minnhom, stabbiliti fl-Artikolu 4(1) tad-Direttiva 2013/53/UE u fl-Anness I ta' dik id-Direttiva.

(2) Permezz tad-Deċiżjoni ta' Implimentazzjoni tal-Kummissjoni C(2015)8736 (3), il-Kummissjoni talbet lis-CEN/Cenelec għall-abbozzar, għar-reviżjoni u għat-tlestija tax-xogħol fuq l-istandards armonizzati b'appoġġ għad-Direttiva 2013/53/UE li tindirizza rekwiżiti essenzjali aktar stretti stabbiliti fl-Artikolu 4(1) tad-Direttiva 2013/53/UE u fl-Anness I ta' dik id-Direttiva meta mqabbla mad-Direttiva 94/25/KE tal-Parlament Ewropew u tal-Kunsill (4) li ġiet imħassra.

(3) B'mod speċifiku, is-CEN/Cenelec ġew mitluba jadottaw standards ġodda għas-sistemi elettriċi, għall-protezzjoni mill-waqgħat minn fuq l-inġenji fl-ilma, għall-prevenzjoni tal-iskariki, għall-plakka tal-bennej, għall-manwal tas-sid, għall-viżibbiltà mill-pożizzjoni tal-ikkwartjar prinċipali, għall-kapaċità ta' żamma f'wiċċ l-ilma u l-mezzi ta' kif wieħed jista' jaħrab mill-periklu għall-inġenji b'iktar minn buq wieħed, għas-sistemi tal-gass, għall-emissjonijiet tal-egżost u għall-identifikazzjoni tal-inġenji tal-ilma u jirrevedu l-istandards eżistenti u l-abbozzi tal-istandards li qed jiġu żviluppati.

(4) Abbażi tat-talba stabbilita fid-Deċiżjoni ta' Implimentazzjoni C(2015) 8736, is-CEN/Cenelec irrevedew bosta standards armonizzati għall-inġenji żgħar u għad-dgħajjes li jintefħu.

(5) Is-CEN/Cenelec irrevedew l-Annessi tal-istandards armonizzati biex jikkwotaw it-titolu sħiħ tad-Direttiva 2013/53/UE kif ukoll biex jindikaw b'mod ċar u dettaljat il-korrelazzjoni bejn il-klawżoli tal-istandards u r-rekwiżiti essenzjali rilevanti.

(6) Abbażi tat-talba stabbilita fid-Deċiżjoni ta' Implimentazzjoni C(2015) 8736, is-CEN/Cenelec abbozzaw l-istandard EN ISO 8666:2018. L-istandard huwa l-istandard ta' referenza f'termini tad-dimensjonijiet ewlenin tad-dgħajjes u d-data relatata kif ukoll f'termini tal-ispeċifikazzjonijiet tal-massa u l-kundizzjonijiet varji għat-tagħbija. Dak l-istandard jipprovdi l-ispeċifikazzjonijiet tekniċi b'rabta mad-definizzjoni tat-tul tal-buq stabbilita fl-Artikolu 3(10) tad-Direttiva 2013/53/UE.

(7) Il-Kummissjoni, flimkien mas-CEN/Cenelec, ivvalutat jekk l-istandards għall-inġenji żgħar u għad-dgħajjes li jintefħu abbozzati mis-CEN/Cenelec jikkonformawx mat-talba stabbilita fid-Deċiżjoni ta' Implimentazzjoni C(2015) 8736.

(8) L-istandards għall-inġenji żgħar u għad-dgħajjes li jintefħu jissodisfaw ir-rekwiżiti, li għandhom l-għan li jkopru u li huma stabbiliti fl-Artikolu 4(1) tad-Direttiva 2013/53/UE u fl-Anness I ta' dik id-Direttiva. Għalhekk huwa xieraq li jiġu ppubblikati r-referenzi għal dawk l-istandards f'Il-Ġurnal Uffiċjali tal-Unjoni Ewropea.

(9) Għalhekk huwa neċessarju li jiġu rtirati r-referenzi għal dawk l-istandards li huma sostitwiti bl-istandards il-ġodda abbozzati mis-CEN/Cenelec.

(10) Il-konformità ma' standard armonizzat tikkonferixxi preżunzjoni ta' konformità mar-rekwiżiti essenzjali korrispondenti stabbiliti fil-leġiżlazzjoni tal-Unjoni dwar l-armonizzazzjoni mid-data tal-pubblikazzjoni tar-referenza ta' tali standard f'Il-Ġurnal Uffiċjali tal-Unjoni Ewropea. Għalhekk jenħtieġ li din id-Deċiżjoni tidħol fis-seħħ fil-jum tal-pubblikazzjoni tagħha,

ADOTTAT DIN ID-DEĊIŻJONI:

Artikolu 1 B'hekk, ir-referenzi għall-istandards armonizzati għall-inġenji li jintużaw għar-rikreazzjoni u għall-inġenji tal-ilma personali abbozzati b'appoġġ għad-Direttiva, 2013/53/UE elenkati fl-Anness I ta' din id-Deċiżjoni, huma ppubblikati f'Il-Ġurnal Uffiċjali tal-Unjoni Ewropea.

Artikolu 2 B'hekk, ir-referenzi għall-istandards armonizzati għall-inġenji li jintużaw għar-rikreazzjoni u għall-inġenji tal-ilma personali abbozzati b'appoġġ għad-Direttiva 2013/53/UE, elenkati fl-Anness II ta' din id-Deċiżjoni, huma rtirati minn Il-Ġurnal Uffiċjali tal-Unjoni Ewropea.

Artikolu 3 Din id-Deċiżjoni għandha tidħol fis-seħħ fil-jum tal-pubblikazzjoni tagħha f'Il-Ġurnal Uffiċjali tal-Unjoni Ewropea.

Magħmul fi Brussell, l-4 ta' Ġunju 2019. Għall-Kummissjoni Il-President Jean-Claude JUNCKER

(1) ĠU L 316, 14.11.2012, p. 12

(2) Id-Direttiva 2013/53/UE tal-Parlament Ewropew u tal-Kunsill tal-20 ta' Novembru 2013 dwar id-dgħajjes li jintużaw għar-rikreazzjoni u l-inġenji tal-ilma personali u li tħassar id-Direttiva 94/25/KE (ĠU L 354, 28.12.2013, p. 90).

(3) Commission Implementing Decision C(2015) 8736 of 15 December 2015 on a standardisation request to the European Committee for Standardisation and the European Committee for Electro-technical Standardisation as regards recreational craft and personal watercraft in support of Directive 2013/53/EU of the European Parliament and of the Council of 20 November 2013 on recreational craft and personal watercraft and repealing Directive 94/25/EC.

(4) Id-Direttiva 94/25/KE tal-Parlament Ewropew u tal-Kunsill tas-16 ta' Ġunju 1994 dwar l-approssimazzjoni tal-liġijiet, tar-regolamenti u tad-dispożizzjonijiet amministrattivi tal-Istati Membri li għandhom x'jaqsmu mad-dgħajjes illi jintużaw għar-rikreazzjoni (ĠU L 164, 30.6.1994, p. 15).